Strūžāni
Šis raksts ir par apdzīvotu vietu Strūžānu pagastā. Par citām jēdziena Strūžāni nozīmēm skatīt nozīmju atdalīšanas lapu. Strūžāni (arī Jaunstrūžāni un Stružāni) ir ciems Rēzeknes novadā, Strūžānu pagasta centrs, 23 km attālumā no novada centra — Rēzeknes. Ciemā atrodas Jaunstrūžānu pamatskola, bibliotēka un kultūras nams. Ziemeļos no ciema atrodas Strūžānu purvs, kura otrā malā atrodas Gaigalavas pagasta Strūžāni jeb Vecstrūžāni un ciemi tiek bieži sajaukti. Strūžāni saistās galvenokārt ar to kūdras atradni (kūdras krājumi bija 80,4 milj. m3) un brikešu fabriku, kura pašlaik ir slēgta, jo ekonomiski izdevīgie kūdras krājumi tika izsmelti. Autoceļa V557 (Dricāni—Nautrēni) labajā pusē, dienvidos no ciemata, atrodas mākslīgi veidota ūdenskrātuve. Autobusa sakari ar Rēzekni un Rogovku, 2022. gada rudenī uz Rēzekni bija 8 reisi darbdienās un 6 — brīvdienās.